Johannes, diuina miseracione episcopus Aboensis, reuerendis viris dominis preposito ceterisque ecclesiarum curatis per Norrabuthn constitutis sinceram in Domino caritatem et mandatis nostris salubribus salubriter obedire. Quia quidem dominus Andreas Dacus, clericus nostre Aboensis dyocesis, in via honestatis et prvdencie non recte progrediens, sed cum inpiis in circuitu ambulans ad mala conuertit pedes suos, qui inicio sapiencie timore Dej postposito, nostram presenciam tamquam filius perdicionis minime reuerens, dampnande fornicacionis crimen commisit, in quo quidem crimine detestabilj solus cum sola eo tempore, quo coniuges Deum timentes a licitis eciam contactibus abstinere solent, a nostris familiaribus est repertus, nec ipse penitencia ductus ad petendam veniam animum non conuertit, ymo, more Cayn, facta sua dissimulans et tanquam stultus spernens disciplinam patris sui, ad remota fugam dedit, sed nec istis idem dominus Andreas contentus maliciis, ymo peccata peccatis accumulans et in profundum malorum descendens, se de kapellis Kem et Joky, nostre iurisdiccioni subiectis, absque nostro mandato temere intromisit petendo [et] sacrilege spoliando ea, que nobis et curato in Pedersøræ ibidem debentur annis singulis loco decimarum, nos contra tam nepharium inobediencie filium, sacrilegum, fornicatorem notorium, sueque salutis immemorem, ecclesiastice vlcionis gladium volentes acuere, ne delicta sua aliis occasionem delinquendi prebeant impunita, predictum dominum Andream Dacum, canonica monicione premissa, si in termino sibi per priores litteras nostras assignato non comparuerit, excommvnicacionis sentencia innodamus; jn hiis scriptis precipientes districte vobis et vestrum cuilibet, quatenus predictum dominum Andream, quem coram nobis citari fecimus, singulis diebus dominicis et festiuis in ecclesiis vestris, cum et quociens populus ad diuina conuenerit, postquam vobis de ipsius contumacia per litteras dominj curatj in Patærsøra expresse constiterit, excommvnicatum publice nuncietis, donec ipse dominus Andreas, errores suos cum debita satisfaccione humiliter recognoscens, ab hac nostra sentencia absolucionis beneficium meruerit optinere. Datum apud ecclesiam nostram Aboensem anno Dominj mccclxx quarto, fferia 2:a post Olauj, nostro sub sigillo.